Zenia Stampe (RV), 2023-05-10:
Tak for det.
Vi havde en interessant lille meningsudveksling omme bag Folketingssalen, og den har jeg lyst til lige at nævne – jeg tror ikke, jeg kommer til at sige noget fortroligt.
Men vi kunne bare ikke lade være med at om ikke more os over, så i hvert fald bemærke, at vi her i Folketingssalen kan bruge mange, mange timer på at diskutere beslutningsforslag, som vi godt ved ikke bliver vedtaget, men som selvfølgelig kan berøre vigtige spørgsmål om værdier, principper og holdninger, og så kører sådan et forslag som det her lige igennem, fordi vi jo knap nok tør stille hinanden spørgsmål, fordi det er så vildt kompliceret.
Jeg kommer ikke til at foretage en teknisk gennemgang af lovforslaget, men vil bare være ærlig og sige, at noget af det, vi selvfølgelig bider mærke i, er høringssvarene fra organisationerne, virksomhederne, aktørerne og rettighedshaverne osv., der virkelig har forstand på sagerne og har øjnene og hænderne helt nede i maskinrummet, og det er jo derfra, at vi som politikere kan høre, om ministeren og regeringen nogenlunde har ramt skiven.
Det virker jo faktisk, som om det er lykkedes under tidspres at fremlægge noget i dag, som der er ret bred tilfredshed med.
Der er flere ordførere, der har nævnt, at der også er nogle forslag til ændringer, ikke mindst i forhold til også at tage højde for kunstig intelligens, og det synes vi også lyder meget fornuftigt.
Men det, som selvfølgelig også er værd at bemærke, og som danske kunstnere især har været optaget af igennem de sidste par år, både i forbindelse med forhandlingerne med EU, men også den efterfølgende implementering, er jo, om det vil være muligt at lave en implementering, hvor vi kan fastholde den særlige danske aftalelicensmodel, som vi er så stolte af, og som vi gerne vil fastholde og måske endda også inspirere andre til at indføre.
Og det er jo lykkedes, også selv om der er foretaget en meget direktivnær implementering i dette lovforslag.
Så alt i alt er vi meget godt tilfredse.
Det har været længe undervejs, men vi har også været ramt af corona, og det er super komplekst stof, men jeg tror også, der er mange, der sidder derude og er rigtig godt tilfredse med, at vi nu er på vej i mål.
Og så kan det jo godt være, at vi kan nå at forbedre forslaget med nogle ændringsforslag, og det kan også være, at vi skal tilbage og lave et genbesøg af det her ekstremt komplicerede område, og derfor er mit budskab til miljøet også bare: Det er vigtigt, at vi kommer af sted med det her.
Vi kigger på de kommentarer og forslag, I er kommet med, og så synes jeg også, vi skal prøve at vende tilbage til det igen om nogle år for at se, om det så også har fungeret, som vi håbede.
Men det er vanvittig teknisk, så tak til alle jer derude, der har sendt høringssvar ind, for det er jo i høj grad dem, vi læner os op ad, når vi som politikere skal forholde os til noget, der er så teknisk, men som samtidig har så kæmpestor betydning, ikke bare for dansk kulturproduktion, men jo også for vores undervisningssektor, forskningssektor osv. osv.
På en eller anden måde synes man jo, at den her debat skulle tage 10 timer og nå rundt i alle hjørner, for så vigtigt er det, men det er også så teknisk, at jeg tror, at vi både ville falde i søvn, men måske også komme lidt til kort undervejs i forhold til noget af det tekniske.
Men hermed giver vi vores opbakning fra os til ministerens lovforslag, men også til at gå videre med nogle af de ting, som nogle af de andre ordførere har nævnt.